KOMMISSIONENS GENNEMFØRELSESAFGØRELSE (EU) 2022/500

af 25. marts 2022

om fastslåelse af, af Ruslands militære aggression mod Ukraine er en ekstraordinær hændelse, der forårsager en væsentlig markedsforstyrrelse

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/1139 af 7. juli 2021 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 (1), særlig artikel 26, stk. 2, andet afsnit, og

ud fra følgende betragtninger:

(1) Ruslands militære aggression mod Ukraine siden den 24. februar 2022 har påvirket operatører i Unionens fiskeri- og akvakultursektor. Forstyrrelserne i handelsstrømmen af vigtige råvarer til fiskeri- og akvakultursektoren fra Rusland og Ukraine har pludselig medført yderligere prisstigninger på vigtige input såsom energi og råvarer. Handelen mellem Ukraine og Unionen er også alvorligt påvirket af transportindskrænkningerne, da de ukrainske lufthavne led under det russiske angreb, og al kommerciel skibsfart i ukrainske havne er blevet suspenderet. Krisen vil sandsynligvis få alvorlige konsekvenser for Unionens forsyning af korn, vegetabilske olier og hvidfisk fra Ukraine og Rusland, hvilket vil føre til en kraftig stigning i fiskefoderpriserne i tilgift til de nuværende kraftigt stigende energipriser eller til mangel på vigtige råvarer. En del af EU's fiskeriflåde er ophørt med at fiske på grund af den faldende rentabilitet, og fordi det ikke er muligt at kompensere for stigningen i inputomkostningerne. Fiskerfartøjer, der fisker i Sortehavet, trues også af eventuelle militære aktiviteter, hvilket fører til en præventiv indstilling af deres aktiviteter. Den kombinerede virkning af disse omkostningsstigninger og mangler mærkes også af havbrugs- og forarbejdningssektorerne. Der er derfor opstået en væsentlig markedsforstyrrelse forårsaget af betydelige omkostningsstigninger og handelsforstyrrelser, hvilket kræver en effektiv indsats.

(2) I henhold til artikel 26, stk. 2, i forordning (EU) 2021/1139 kan Den Europæiske Hav-, Fiskeri- og Akvakulturfond (EHFAF) under sådanne omstændigheder yde støtte til godtgørelse for visse omkostninger, som ellers ikke er berettigede til en sådan godtgørelse, til operatører i fiskeri- og akvakultursektoren for deres indkomsttab eller meromkostninger og til anerkendte producentorganisationer og sammenslutninger af producentorganisationer, som oplagrer fiskevarer i overensstemmelse med artikel 30 og 31 i Europa-Parlamentets og Rådets forordning (EU) nr. 1379/2013 (2).

(3) I overensstemmelse med artikel 26, stk. 2, første afsnit, i forordning (EU) 2021/1139 er den specifikke støtteordning i tilfælde af en sådan markedsforstyrrelse begrænset til det specifikke mål om at fremme afsætningen og forædlingen af fiskevarer og akvakulturprodukter af høj kvalitet samt forarbejdning af disse produkter. I overensstemmelse med artikel 26, stk. 2, andet afsnit, finder støtteordningen kun anvendelse, hvis Kommissionen fastslår, at der er indtruffet en ekstraordinær hændelse, der forårsager en sådan forstyrrelse.

(4) Det bør derfor fastslås, at Ruslands militære aggression mod Ukraine er en ekstraordinær hændelse, der forårsager en væsentlig markedsforstyrrelse.

(5) I henhold til artikel 39 i forordning (EU) 2021/1139 ydes godtgørelse for meromkostninger eller indkomsttab og anden godtgørelse i henhold til en af de former, der er omhandlet i artikel 53, stk. 1, litra b)-e), i Europa-Parlamentets og Rådets forordning (EU) 2021/1060 (3). De metoder, som medlemsstaterne fastlægger til dette formål, skal være i overensstemmelse med nævnte forordnings artikel 53, stk. 3.

(6) I henhold til artikel 63, stk. 2, i forordning (EU) 2021/1060 er udgifter berettigede til støtte fra EHFAF, hvis de er afholdt af en støttemodtager og betalt i forbindelse med gennemførelsen af operationer mellem datoen for medlemsstatens indgivelse af EHFAF-programmet til Kommissionen, dog senest den 1. januar 2021, og den 31. december 2029. Udgifter som følge af en markedsforstyrrelse, der følger af den ekstraordinære hændelse, hvis indtræden fastslås ved denne afgørelse, bør dog være berettiget til støtte i henhold til artikel 26, stk. 2, i forordning (EU) 2021/1139 fra den 24. februar 2022, som er startdatoen for Ruslands militære aggression mod Ukraine. For så vidt angår afholdelsen af udgifter, bør udgifter være støtteberettigede, hvis de afholdes inden den 31. december 2022, da virkningerne af markedsforstyrrelsen sandsynligvis vil påvirke operatører i fiskeri- og akvakultursektoren i flere måneder.

(7) I betragtning af behovet for en hurtig gennemførelse af den støtte, der er omhandlet i artikel 26, stk. 2, i forordning (EU) 2021/1139, bør denne afgørelse træde i kraft dagen efter offentliggørelsen —

VEDTAGET DENNE AFGØRELSE:

Artikel 1 Med henblik på artikel 26, stk. 2, i forordning (EU) 2021/1139 betragtes Ruslands militære aggression mod Ukraine siden den 24. februar 2022 som en ekstraordinær hændelse, der forårsager en væsentlig markedsforstyrrelse.

Artikel 2 Udgifter, hvortil der kan ydes støtte som følge af denne afgørelse, er støtteberettigede, hvis de er afholdt mellem den 24. februar og den 31. december 2022 og betalt inden den 31. december 2029.

Artikel 3 Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 25. marts 2022. På Kommissionens vegne Ursula VON DER LEYEN Formand

(1) EUT L 247 af 13.7.2021, s. 1.

(2) Europa-Parlamentets og Rådets forordning (EU) nr. 1379/2013 af 11. december 2013 om den fælles markedsordning for fiskevarer og akvakulturprodukter, om ændring af Rådets forordning (EF) nr. 1184/2006 og (EF) nr. 1224/2009 og om ophævelse af Rådets forordning (EF) nr. 104/2000 (EUT L 354 af 28.12.2013, s. 1).

(3) Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159).